b'\n_START_ARTICLE_\nFrance Skobl\n_START_SECTION_\n\xc5\xbdivljenje in delo\n_START_PARAGRAPH_\nPo osnovni \xc5\xa1oli v rojstnem kraju se je izu\xc4\x8dil \xc4\x8devljarstva in se zaposlil pri Ju\xc5\xbeni \xc5\xbeeleznici. Po slu\xc5\xbebovanju v raznih krajih je bil leta 1909 name\xc5\xa1\xc4\x8den kot tajnik in stenograf v \xc5\xbeelezni\xc4\x8darski socialnodemokratski organizaciji na Dunaju in 1909\xe2\x80\x9314 v Trstu._NEWLINE_Kot stenograf je bil Skobl najprej prista\xc5\xa1 Gabelsbergerjevega sistema, 1903 pa se je oprijel Stolze-Schreyevega in ga predelal za sloven\xc5\xa1\xc4\x8dino. Ta prenos je objavil v strokovni prilogi \xc4\x8dasopisa Deutscher Stenograph 1910, \xc5\xa1t. 10\xe2\x80\x931. V tej smeri je prirejal stenografske te\xc4\x8daje v Trstu in v Ljubljani ter vodil dopisne stenografske te\xc4\x8daje po lastnih skriptih: Enostavna slovenska stenografija. Stenografiral je na vseh va\xc5\xbenih konferencah in kongresih delavskih organizacij v Trstu in Ljubljani._NEWLINE_Po 1. sv. vojni je organiziral Splo\xc5\xa1no \xc5\xbeelezni\xc4\x8darsko organizacijo v Ljubljani, ki je ob ustanovitvi \xc5\xa1tela 1200 \xc4\x8dlanov, ob veliki stavki, ki so jo podpirali demonstranti na Zalo\xc5\xa1ki aprila 1920, pa \xc5\xbee 9000 \xc4\x8dlanov._NEWLINE_V letih od 1922 do 1925 tajnik Dru\xc5\xa1tva zasebnih name\xc5\xa1\xc4\x8dencev in do upokojitve 1934 knjigovodja. Takrat je bil dejaven tudi v citrarskem dru\xc5\xa1tvu Vesna v Ljubljani._NEWLINE_Politi\xc4\x8dno se je Skobl udejstvoval kot sourednik sindikalnega lista \xc5\xbdelezni\xc4\x8dar in Eisenbahner ter kot odgovorni urednik Glasila zasebnih name\xc5\xa1\xc4\x8dencev. Leta 1919 se je v socialnodemokratski stranki opredelil za levico in 1920 aktivno sodeloval pri ustanovitvi KPS. Leta 1921 je bil pri ob\xc4\x8dinskih volitvah kljub Obznani izvoljen za \xc5\xbeupana ob\xc4\x8dine Moste pri Ljubljani. Ker ni hotel prise\xc4\x8di kralju, je oblast njegovo izvolitev razveljavila._NEWLINE_Med okupacijo je aktivno deloval kot \xc4\x8dlan OF na podro\xc4\x8dju Ljubljane. Po vojni pa se ni ve\xc4\x8d ukvarjal s politiko.'